**Информация относно ПРСР 2014-2020 към 31.12.2023 г.**

Дирекция „Развитие на селските райони“ (РСР), като Управляващ орган на Програмата за развитие на селските райони (ПРСР), е отговорна за прилагането на ПРСР 2014-2020. Тъй като ПРСР 2007-2013 приключи на 31.12.2015 г., от съществено значение за българското земеделие и селски райони е текущият програмен период - 2014-2020 г., след официалното одобрение от Европейската комисия (ЕК) с Решение C (2015) 3480 от 26 май 2015 г. на Програмата за развитие на селските райони за периода 2014 – 2020 г. (ПРСР 2014-2020 г.).

Процесът на програмиране на ПРСР за периода 2014-2020 г. се базира на процедурите и условията заложени в законодателството на Съюза за програмния период, както и на работни документи на Европейската комисия, разработени в помощ на държавите членки. Основните два регламента са *Регламент (ЕС) № 1303/2013 от 17 декември 2013 година, Регламент (ЕС) № 1306/2013 от 17 декември 2013 година и Регламент (ЕС) № 1305/2013 от 17 декември 2013 година.*

**Общият бюджет на ПРСР 2014-2020 г. е в размер на 3 789 090 449 евро** (към 31.12.2023 г. е в сила 16-тото изменение на ПРСР), в т.ч. принос от Европейския земеделски фонд за развитие на селските райони в размер на 3 129 044 775 евро и национално съфинансиране – 660 045 674 евро. Финансовият план на ПРСР 2014-2020 г. е променен във връзка с приемането на Регламент (ЕС) 2020/2220 на Европейския парламент и на Съвета от 23 декември 2020 г. С промяната са предоставени средства в размер на 560 390 948 евро от ЕЗФРСР за т.нар. „преходен период“ 2021 и 2022 години.

Освен това, с Регламент (ЕС) 2020/2094 на Съвета от 14 декември 2020 година за създаване на Инструмент на Европейския съюз за възстановяване с цел подкрепа на възстановяването след кризата с COVID-19, се предоставят и допълнителни средства за 2021 и 2022 години в размер на 201 936 861 евро за справяне с последиците от пандемията за селскостопанския сектор и селските райони на Съюза. Общо прехвърлените средства към ПРСР 2014-2020 са в размер на 762 327 809 евро от ЕЗФРСР, или 900 170 048 евро публични средства.

В съответствие с политиката на ЕС за развитие на селските райони, ПРСР 2014 – 2020 г. има три основни цели:

• Първа цел: Повишаване на конкурентоспособността и балансирано развитие на селското и горското стопанство и преработваща промишленост;

• Втора цел: Опазване на екосистемите и устойчиво управление, използване на природните ресурси в земеделието, горското стопанство и хранителната промишленост, предотвратяване на климатичните промени и приспособяване към тях;

• Трета цел: Социално-икономическо развитие на селските райони, осигуряващо нови работни места, намаляване на бедността, социално включване и по-добро качество на живот.

Програмата е структурирана около 5 тематични приоритета + 1 хоризонтален и 16 приоритетни области на политиката за развитие на селските райони:

**Приоритет 1** (хоризонтален, допринася за трите цели): Стимулиране на трансфера на знания и иновациите в областта на селското и горското стопанство и селските райони;

**Приоритет 2** (допринася за 1-ва цел): Повишаване на жизнеспособността на земеделските стопанства и конкурентоспособността на всички видове селскостопанска дейност във всички региони, и насърчаване на новаторските технологии в селското стопанство и устойчивото управление на горите – заделен бюджет в размер на 732 млн. евро публични средства (22 % от всички средства по ПРСР);

**Приоритет 3** (допринася за 1-ва цел): Насърчаване на организацията на хранителната верига, включително преработката и предлагането на пазара на селскостопански продукти, на хуманното отношение към животните и управлението на риска в селското стопанство – заделен бюджет в размер на 462 млн. евро публични средства (12 % от всички средства по ПРСР);

**Приоритет 4** (допринася за 2-ра цел): Възстановяване, опазване и укрепване на екосистемите, свързани със селското и горското стопанство – заделен бюджет в размер на 1 152 млн. евро публични средства (27 % от всички средства по ПРСР);

**Приоритет 5** (допринася за 2-ра цел): Насърчаване на ефективното използване на ресурсите и подпомагане на прехода към нисковъглеродна и устойчива на изменението на климата икономика в селското стопанство, сектора на храните и горското стопанство – заделен бюджет в размер на 488 млн. евро публични средства (10 % от всички средства по ПРСР);

**Приоритет 6** (допринася за 3-та цел): Насърчаване на социалното приобщаване, намаляването на бедността и икономическо развитие в селските райони – заделен бюджет в размер на 906 млн. евро публични средства (27 % от всички средства по ПРСР);

**Техническа помощ –** заделен бюджет в размер на 55 млн. евро публични средства (2% от всички средства по ПРСР)

Бюджет на ПРСР 2014-2020 (актуалното към 31.12.2023 г., 16-то изменение):

|  |  |  |  |  |
| --- | --- | --- | --- | --- |
| **Мярка** | **Приложим дял на финансиране на ЕЗФРСР, проценти** | **Бюджет ЕЗФРСР, евро** | **Бюджет публични средства, евро** | **Hац. финансиране, евро** |
| Мярка 1-Трансфер на знания и действия за осведомяване. | 90.00% | 12 770 000 | 14 188 889 | 1 418 889 |
| Мярка 2-Консултантски услуги,управление на стопанството и услуги по заместване в стопанството. | 85.00% | 2 231 250 | 2 625 000 | 393 750 |
| Мярка 4-Инвестиции в материални активи. | 84.43% | 1 037 244 082 | 1 228 534 619 | 191 290 537 |
| Мярка 5-Възтановяване на потенциала за селскостопанска продукция,претърпял щети в резултат на природни бедствия и катастрофични събития,и въвеждане на подходящи превантивни мерки. | 85.00% | 13 250 935 | 15 589 335 | 2 338 400 |
| Мярка 6-Развитие на стопанството и стопанската дейност. | 89.66% | 140 480 575 | 156 675 074 | 16 194 499 |
| Мярка 7-Основни услуги и обновяване на селата в селските райони. | 85.00% | 673 070 927 | 791 848 149 | 118 777 222 |
| Мярка 8-Инвестиции в развитието на горските площи и подобряване на жизнеспособността на горите. | 84.79% | 31 568 991 | 37 231 493 | 5 662 502 |
| Мярка 9-Учреждяване на групи и организации на производителите. | 90.00% | 5 884 852 | 6 538 724 | 653 872 |
| Мярка 10-Агроекология и климат. | 75.73% | 206 788 462 | 273 051 283 | 66 262 821 |
| Мярка 11-Биологично земеделие. | 75.00% | 160 457 580 | 213 943 439 | 53 485 860 |
| Мярка 12- Плащания по „Натура-2000” и Рамковата директива за водите. | 75.00% | 148 707 028 | 198 276 037 | 49 569 009 |
| Мярка 13- Плащания за райони,изправени пред природни или други специфични ограничения. | 75.00% | 287 861 006 | 383 814 675 | 95 953 669 |
| Мярка 14-Хуманно отношение към животните. | 85.00% | 18 981 806 | 22 331 536 | 3 349 730 |
| Мярка 16-Сътрудничество. | 90.00% | 11 712 000 | 13 013 333 | 1 301 333 |
| Мярка 19-ВОМР (ЛИДЕР) | 90.00% | 149 773 496 | 166 414 996 | 16 641 500 |
| Мярка 20-Техническа помощ. | 85.00% | 55 656 074 | 65 477 734 | 9 821 660 |
| Мярка 21 - Ковид 19 | 85.00% | 35 800 168 | 42 117 845 | 6 317 677 |
| Мярка 22-Извънредна мярка Украйна | 85.00% | 28 018 975 | 32 963 500 | 4 944 525 |
| Тематична подпрограма по ПРСР 2014-2020 | 87.87% | 91 786 568 | 104 454 786 | 12 668 218 |
| Финансов инструмент | 85.00% | 17 000 000 | 20 000 000 | 3 000 000 |
| Общо ПРСР | 82.58% | 3 129 044 775 | 3 789 090 449 | 660 045 674 |

**Комитет по наблюдение на Програмата за развитие на селските райони (КН)**

Комитетът за наблюдение на ПРСР (2014-2020) е създаден в съответствие с чл. 47 от Регламент (EC) № 1303/2013, Постановление (ПМС) № 79 от 10 април 2014 г. на Министерски съвет и със заповед на Министъра на земеделието и храните. Съставът му включва икономически и социални партньори; компетентни регионални, местни и други публични власти в областта на развитието на селските райони; представител на ЕК, както и на организации, представляващи гражданското общество и неправителствени организации.

От създаването на КН на ПРСР 2014-2020, са проведени двадесет присъствени заседания касаещи само ПРСР 2014-2020, някои от които чрез видеоконферентна връзка, поради възникналата пандемия от Covid-19 след началото на 2020 календарна година

В проведените заседания са дискутирани въпроси и са взимани решения, свързани с компетенциите на КН. Управляващият орган е осигурил достъп до всички материали от заседанията на Комитета по наблюдение, като същите се публикуват на интернет сайта на министерство на земеделието и храните, в специална секция предназначена за ПРСР 2014-2020. По този начин е осигурен обществен достъп до информацията и обсъжданията от проведените заседания. Подробна информация може да бъде намерена на следния линк:

<https://www.mzh.government.bg/bg/politiki-i-programi/programi-za-finansirane/programa-za-razvitie-na-selskite-rayoni/komitet-po-nablyudenie-prsr-2014-2020/materiali-i-stenografski-protokoli/>

През календарната 2023 година са проведени общо три заседания на КН:

**Двадесето заседание на Комитета за наблюдение на Програмата за развитие на селските райони (2014-2020), проведено на 04.04.2023 г. (присъствено):**

Предложение на УО на ПРСР (2014-2020) за 16-то изменение на ПРСР (2014-2020):

* Промяна в текста на подмярка 2.2 „Създаване на консултантски услуги“, свързана с разширяване на обхвата на допустимите разходи, одобрена на 19-то заседание на КН на ПРСР, ще бъде включена в 16 –то изменение на ПРСР (2014-2020).
* Изменение в текста на подмярка M 5.1 „Подкрепа за инвестиции в превантивни мерки, насочени към ограничаване на последствията от вероятни природни бедствия, неблагоприятни климатични явления и катастрофични събития“ от ПРСР (2014-2020), свързано с включване на нови допустими бенефициенти и разходи.
* Промяна в текста на подмярка 6.1 „Стартова помощ за млади земеделски стопани“ от ПРСР (2014-2020), свързано с възможността за установяване на втори ръководител на земеделското стопанство.
* Промяна в текста на подмярка 6.4.1 „Инвестиции в подкрепа на неземеделски дейности“ от ПРСР (2014-2020), свързана с изменение на принципите за определяне на критерии за подбор.
* Добавяне на нов текст в общите части на ПРСР (2014-2020), свързан с предвиждане на възможност за индексация на разходи по мерки и подмерки от ПРСР (2014-2020).
* Промяна в текста на подраздел 8.1. „Описание на общите условия, прилагани за повече от една мярка“ от ПРСР (2014-2020), свързана с капацитета на инсталациите за производство на енергия от ВЕИ, одобрена на 19-то заседание на КН, ще бъде включена в 16 – то изменение на ПРСР (2014-2020).
* Изменения в текстовете на мярка 10 „Агроекология и климат“, мярка 11 „Биологично земеделие“ и Мярка 14 „Хуманно отношение към животните“ от ПРСР (2014-2020).
* Промени в мярка 20 „Техническа помощ“ от ПРСР (2014-2020), свързани с уточняване обхвата на допустимост на разходите.
* Прехвърляне на средства между мeрки, подмерки и фокус-области от ПРСР (2014-2020).

Освен предложението за 16-то изменение на ПРСР 2014-2020, са разглеждани също така:

* Методология за индексация на разходи по мерки и подмерки от ПРСР (2014-2020)
* Изменения в критериите за оценка на проектни предложения по подмярка 6.4.1 „Инвестиции в подкрепа на неземеделски дейности“ на ПРСР (2014-2020)
* Представяне на Индикативна годишна работна програма за 2023 г. на ПРСР (2014-2020)
* Информация за напредъка в изпълнението на Програмата за развитие на селските райони (2014-2020)

**Първо редовно заседание Комитета за наблюдение на СПРЗСР (2023-2027), проведено на 05.06.2023 г., в Хотел „Рамада“, гр. София (присъствено):**

* Обсъждане на Проект на Вътрешни правила за организацията и дейността на КН на Стратегическия план 2023-2027 г.
* Представяне и обсъждане на Решение на Комисия по земеделието, храните и горите на 48-мо Народно събрание за промени в Стратегическия план 2023-2027 г.
* Представяне и обсъждане на Предложения на браншови организации и заинтересовани страни за промени в Стратегическия план 2023-2027 г.
* Проект на критерии за оценка на проектни предложения по интервенции:
* интервенция II.Ж.1 от Стратегическия план 2023-2027 г. „Подкрепа за оперативни група в рамките на Европейското партньорство за иновации“ (Първа стъпка);
* интервенции I.E1-I.E.9 от Стратегическия план 2023-2027 г. в сектора на пчеларството;
* интервенции I.Г.2.1- I.Г.2.5 от Стратегическия план 2023-2027 г. в сектор „Мляко и млечни
* продукти“;
* интервенция по ВОМР II.Ж.5 - Изпълнението на операции, включително дейности за сътрудничество и тяхната подготовка, избрани в рамките на стратегията за местно развитие.

**Второ редовно заседание Комитета за наблюдение на СПРЗСР (2023-2027), проведено на 18.09.2023 г., в Хотел „Рамада“, гр. София (присъствено):**

* Напредък в изпълнението на Стратегическия план 2023-2027 г. – резултати от Кампания 2023
* Предложение на Управляващия орган (УО) на СПРЗСР (2023-2027) за първо изменение на Стратегическия план (2023-2027) и даване на мандат на Управляващия орган да представи и договори окончателния вариант с Европейската комисия, а именно:
* Предложение на УО за промени в прилагането на стандарти за добро земеделско и екологично състояние (ДЗЕС);
* Предложение на УО за промени в прилагането на интервенциите под формата на директни плащания;
* Предложение на УО за промени в прилагането на секторните интервенции;
* Предложение на УО за промени в прилагането на интервенциите в областта на развитие на селските райони.
* Представяне на предложение на УО за промени в 16-то изменение на ПРСР 2014-2020 г.
* Риск от загуба на средства (автоматична отмяна на бюджетни задължения по правилото N+3 за 2023 г.) по ПРСР (2014-2020).

**Изменения на ПРСР 2014-2020, одобрени през 2023 година**

**През календарната 2023 г. са предложени, съответно одобрени от службите на ЕК две основни изменения в ПРСР 2014-2020 г.:**

**Петнадесето изменение на ПРСР 2014-2020**

(Изпратено за първи път на 10.05.2023 г., одобрено на 06.12.2023 г.)

С петнадесето изменение Управляващият орган на ПРСР 2014-2020 г. разработи и предвижда стартиране на подмярката, насочена към подкрепа на МСП, особено засегнати от кризата в Украйна – като предвидените средства общо за двете подмерки са в размер до 33 млн. евро общо публични средства.

**Подмярка 22.2.** “Извънредно временно подпомагане за МСП, които са особено засегнати от последиците от руското нашествие в Украйна“, насочена към подпомагане на МСП, **е включена в обхвата на мярка 22 с 15-то изменение на ПРСР 2014-2020.**

Приемът по подмярка 22.1 е проведен в периода 22.11.2022 г. - 05.12.2022 г.

По подмярката са подпомогнати над 30 хиляди земеделски стопани, с общо изплатена сума в размер на 23 259 796 евро публични средства. От остатъкът от 4 740 204 евро публични средства, около 3 млн. евро предстои да бъдат изплатени по подмярка 22.1.

Подпомагането по подмярка 22.2. е насочено към микро, малки и средни предприятия под формата на еднократна помощ във връзка с предизвикателствата, пред които е поставена преработвателната промишленост в резултат на руското нашествие в Украйна.

Подпомагането ще осигури ликвидни средства, предвид затрудненията в доставките на необходимите средства за преработката/маркетинга на селскостопански продукти. Подкрепа ще се предоставя на територията на цялата страна под формата на еднократно платима сума за микро, малки и средни предприятия, преработватели на селскостопански продукти, включително и групи/организации на производители.

Подпомагането е насочено към дейности, свързани с преработка и/или маркетинг на продукти в обхвата на Приложение I към Договора за функциониране на Европейския съюз или на памук, с изключение на рибни продукти. Резултатът от преработката може да бъде продукт, който не е включен в Приложение I към Договора.

Бенефициери по подмярката са микро, малки и средни предприятия, отговарящи на дефиницията, посочена в чл. 2, точка 28 от Регламент (ЕС) № 1303/2013 на Европейския парламент и на Съвета от 17 декември 2013 година – преработващи селскостопански продукти, включени в Приложение I към ДФЕС, както и групи/организации на производители признати от министъра на земеделието.

Максималният допустим размер на финансовата помощ за един кандидат не може да надвишава 100 000 лева.

**Освен въвеждане на подмярка 22.2, с това изменение се разширява обхвата на подмярка 22.1**, в посока подпомагане на допълнителни чувствителни сектори, като финансовата помощ ще бъде насочена в секторите „Растениевъдство“ – за земеделски стопани, отглеждащи оранжерийни ягоди и малини и сектор „Животновъдство“ – за земеделски стопани, отглеждащи пчелни семейства.

**Шестнадесето изменение на Програмата за развитие на селските райони (2014-2020):**

Изпратено за първи път на 10.05.2023 г., одобрено на 06.12.2023 г.

**С шестнадесетото изменение,** **което бе изпратено за първи път за оценка от службите на ЕК на 10.05.2023 г., и одобрено с Решение за изпълнение на Комисията C(2023) 8650 от 06.12.2023 г.** се правят промени в текстовете на мерки и подмерки от Програмата, както и извеждане на общо 123 006 916 евро от ЕЗФРСР (на тази сума отговарят 146 716 502 евро публични средства). На същата сума ЕЗФРСР, прехвърлена към предложените мерки/подмерки, отговарят 147 066 960 евро публични средства, поради различния интензитет на ЕЗФРСР за някои от мерките.

**По-важни промени** в текстовете на мерките:

Подмярка 1.2 „Демонстрационни дейности и действия по осведомяване“: Допустимият размер на разходите за инвестиции по подмярката се увеличава от 100 000 евро на 350 000 евро с цел извършване на ефективни демонстрационни дейности, насочени към земеделски стопани и заетите лица в техните стопанства предвид липсата на друга възможност за финансиране на активи, обслужващи тези опитните полета и лаборатории, в рамките на които могат да се провеждат дейности за трансфер на знания и умения към земеделските стопани.

Подмярка 2.2 „Създаване на консултантски услуги“: В обхвата на допустимите разходи по подмярката се включват и разходи за задължителни по българското законодателство застраховки на автомобилите и за застраховка пълно „Каско“, както и разходи за застраховка на останалите дълготрайните материални активи, предмет на подпомагане за рисковете, посочени в насоките за кандидатстване по подмярката. Изменението цели адаптиране към променящите се пазарни условия с оглед по-доброто изпълнение на подмярката.

Мярка 4 „Инвестиции в материални активи“: Във връзка с възникнали неясноти и установени трудности, срещани от кандидатите по подмерки 4.1 и 4.2 при осъществяването на процедури за избор на изпълнител по реда и при условията на Постановление № 160 от 1 юли 2016 г. за определяне на правилата за разглеждане и оценяване на оферти и сключването на договорите в процедурата за избор с публична покана от бенефициенти на безвъзмездна финансова помощ от европейските структурни и инвестиционни фондове, както и с цел по-голяма яснота на кандидатите и бенефициентите по Програмата в мярката се добавя текст, който изяснява начина за избор на изпълнители за заявените дейности и разходи.

Подмярка 4.2 „Инвестиции в преработка/маркетинг на селскостопански продукти“: Направено е допълнение в текста на подмярката, с което се дава възможност за своевременно актуализиране на изискванията за поддържане съответствие с критериите за подбор след одобрение на проекта спрямо динамичната икономическа обстановка, водеща до постоянно променящи се пазарни условия, които оказват негативен ефект върху устойчивостта на инвестициите. Възникналите в процеса на изпълнение на одобрените проекти кризи, свързани с COVID-19 и руското нашествие в Украйна, поставят бенефициентите пред редица предизвикателства, свързани с икономическото им оцеляване, преструктуриране и оптимизация. Един от методите за справяне с кризите е чрез преструктуриране на работните места, спрямо годините преди подаване на заявленията за подпомагане.

Подмярка 4.3 „Подкрепа за инвестиции в инфраструктура - развитие, модернизация или адаптиране на земеделската и горска инфраструктура“: Направено е изменение в максималния размер на допустимите разходи за едно проектно предложение;

Подмярка 5.1 „Подкрепа за инвестиции в превантивни мерки, насочени към ограничаване на последствията от вероятни природни бедствия, неблагоприятни климатични явления и катастрофични събития“: Извършени са изменения, свързани с разширяване на обхвата на допустимите кандидати, дейности и разходи по подмярката.

Подмярка 6.1 „Стартова помощ за млади земеделски стопани“: С цел улесняване изпълнението на подмярката се включва текст, съгласно който назначаването на втори ръководител на земеделското стопанство е допустимо само когато кандидати/бенефициенти – жени ползват отпуск и обезщетение при бременност, раждане и отглеждане на дете до 2 години.

Подмярка 6.4.1 „Инвестиции в подкрепа на неземеделски дейности“: Във връзка със стартиране на прием на проектни предложения по подмярката през 2023 г. се прави редакционно изменение, свързано с приетата с Решение № 281 от 01.04.2021 г. на Министерски съвет на Република България нова Национална стратегия за малките и средните предприятия 2021 – 2027 г. и се изразява в промяна на името на документа и раздела, в който са посочени секторите, които са допустими за подпомагане по подмярката.

Подмярка 7.2 „Инвестиции в създаването, подобряването или разширяването на всички видове малка по мащаби инфраструктура“: В текста на подмярката се извършва изменение във връзка с предвидената възможност за индексация на разходите по мерки и подмерки от Програмата. Въвежда се изключение относно определянето на малка по мащаби инфраструктура с оглед равното третиране на кандидатите при индексиране на разходи по сключени договори.

Мярка 10 „Агроекология и климат“, мярка 11 „Биологично земеделие“ и Мярка 14 „Хуманно отношение към животните“:

Предлага се да бъдат предприети действия, които, в рамките на допустимите възможности съгласно приложимото европейско и национално законодателство, частично биха могли да отговорят на създадените пред сектора предизвикателства, а именно – с настоящото изменение се извършва увеличение (индексация) на размера на компенсаторните плащания по трите мерки.

Мярка 20 „Техническа помощ“: Допълва се обхвата на допустимата за подпомагане дейност, свързана със следващия програмен период, като се добавя възможност за финансиране на действия, свързани с прилагането (управлението и изпълнението) на Стратегическия план 2023-2027 г., а не само с неговата подготовка. Също така, с изменение в текста на мярката се предоставя възможност разходите в размер до 80% от индивидуалните брутни месечни заплати на персонала да се възстановяват по линия на Техническа помощ и в случаите, когато персоналът изпълнява дейности, пряко свързани с управлението, наблюдението, оценката и контрола освен на ПРСР, и на други инструменти на ЕС – Стратегически план и План за възстановяване и устойчивост.

Подраздел 8.1. „Описание на общите условия, прилагани за повече от една мярка“: Във връзка с етапа на изпълнение на ПРСР 2014-2020 г. се извършва корекция в крайният срок за изпълнение на проекти по инвестиционните мерки от 2023 г. на 2025 г. Също така, включва се текст, свързан с предвиждане на възможност за индексация на разходи по мерки и подмерки от Програмата. Предвижда се по ПРСР 2014-2020 г. да бъдат взети мерки за преодоляване на последиците от прогресивната инфлация в цените на строителна продукция, засегнала най-съществено инвестиции, свързани със строителни дейности, чрез индексация на вече одобрени разходи по проектни предложения засегнати от инфлацията.

**Общ напредък по ПРСР 2014-2020 към 31.12.2023 г. (включва всички изплатени публични средства)**

Разплатените към 31.12.2023 г. субсидии по ПРСР 2014-2020 представляват 70 % от целия наличен бюджет на ПРСР, или 2 653 795 712 евро публични средства (средства от ЕЗФРСР + такива от национален бюджет).

Договорените средства (без отчитане на поети бъдещи+преходни задължения по мерките с многогодишен ангажимент от ПРСР) представляват 92,7 % спрямо целия бюджет на ПРСР, или 3 517 704 075 евро публични средства.

На 19 ноември 2021 г., с Решение C(2021) 8541 на ЕК бе одобрено най-голямото изменение в Програмата, с което се прибавят към текущите 2,9 млрд. евро нови 900 милиона евро, като общият бюджет на цялата програма се увеличава до 3,8 млрд. евро, които вече са на разположение на бенефициентите. Следвайки старите разчети, процентът разплащане, съответно договаряне към 31.12.2023 г. би бил 92% разплатени, при договорени 100% по Програмата.

Само за календарната 2023 г. са разплатени 357 929 114 евро публични средства (297 743 878 евро от които са от ЕЗФРСР).

**Приеми по мерки и подмерки от ПРСР 2014-2020 през 2023 г.**

През 2023 г. са стартирани приеми по следните мерки и подмерки от ПРСР 2014-2020:

- Подмярка 22.1 „Извънредно временно подпомагане за земеделските стопани, засегнати от последиците от руското нашествие в Украйна“;

- Подмярка 22.2 „Извънредно временно подпомагане за МСП, засегнати от последиците от руското нашествие в Украйна“;

- Мярка 10 „Агроекология и климат“;

- Мярка 11 „Биологично земеделие“;

**Предвиждани приеми на заявления през 2024 г. - Индикативна годишна работна програма (ИГРП) за 2024 г.**

За планираните приеми през 2024 календарна година по ПРСР 2014-2020, е изработена ИГРП 2024, която може да бъде намерена на следните интернет адреси:

<https://www.mzh.government.bg/bg/politiki-i-programi/programi-za-finansirane/programa-za-razvitie-na-selskite-rayoni/>

<https://www.mzh.government.bg/media/filer_public/2024/04/09/t_3_igrp_2024.docx>